CELEX: 32017R1979
Language: lv
Date: 2017-10-31 00:00:00
Title: Komisijas Regula (ES) 2017/1979 (2017. gada 31. oktobris), ar kuru attiecībā uz adatādaiņiem, ko savāc ārpus klasificētām ražošanas teritorijām, groza II pielikumu Eiropas Parlamenta un Padomes Regulai (EK) Nr. 854/2004, ar ko paredz īpašus noteikumus par lietošanai pārtikā paredzētu dzīvnieku izcelsmes produktu oficiālās kontroles organizēšanu (Dokuments attiecas uz EEZ. )

1.11.2017   
            
            
               LV
            
            
               Eiropas Savienības Oficiālais Vēstnesis
            
            
               L 285/6
            
         KOMISIJAS REGULA (ES) 2017/1979
   (2017. gada 31. oktobris),
   ar kuru attiecībā uz adatādaiņiem, ko savāc ārpus klasificētām ražošanas teritorijām, groza II pielikumu Eiropas Parlamenta un Padomes Regulai (EK) Nr. 854/2004, ar ko paredz īpašus noteikumus par lietošanai pārtikā paredzētu dzīvnieku izcelsmes produktu oficiālās kontroles organizēšanu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 854/2004, ar ko paredz īpašus noteikumus par lietošanai pārtikā paredzētu dzīvnieku izcelsmes produktu oficiālās kontroles organizēšanu (1), un jo īpaši tās 17. panta 1. punktu,
   tā kā:
   
               (1)
            
            
               Regula (EK) Nr. 854/2004 nosaka īpašus noteikumus par lietošanai pārtikā paredzētu dzīvnieku izcelsmes produktu oficiālās kontroles organizēšanu.
            
         
               (2)
            
            
               Regula (EK) Nr. 854/2004 paredz, ka dalībvalstīm jānodrošina dzīvu gliemeņu, dzīvu adatādaiņu, dzīvu tunikātu un dzīvu jūras vēderkāju ražošanas un laišanas tirgū oficiālās kontroles, kas aprakstītas tās II pielikumā. Minētā pielikuma II nodaļā paredzēti noteikumi par ražošanas teritoriju klasificēšanu un šo teritoriju uzraudzību.
            
         
               (3)
            
            
               Regulas (EK) Nr. 854/2004 II pielikuma II nodaļā ražošanas teritorijas ir klasificētas atbilstīgi fekālā piesārņojuma līmenim. Filtrētāji, piemēram, gliemenes, var uzkrāt mikroorganismus, kas apdraud sabiedrības veselību. Tādēļ ražošanas teritorijas klasificē atkarībā no konkrētu ar fekālo piesārņojumu saistītu mikroorganismu klātbūtnes.
            
         
               (4)
            
            
               Adatādaiņi parasti nav filtrētāji, tādēļ ar fekālo piesārņojumu saistīto mikroorganismu uzkrāšanās risks šo dzīvnieku organismā ir maz ticams. Turklāt nav sniegta epidemioloģiskā informācija, kas Regulas (EK) Nr. 854/2004 II pielikuma II nodaļas noteikumus par ražošanas teritoriju klasificēšanu saistītu ar sabiedrības veselības apdraudējumu, ko varētu radīt adatādaiņi, kas nav filtrētāji.
            
         
               (5)
            
            
               Tādējādi adatādaiņi nebūtu jāiekļauj noteikumos par ražošanas teritoriju klasifikāciju, kas noteikti Regulas (EK) Nr. 854/2004 II pielikuma II nodaļā.
            
         
               (6)
            
            
               Regulas (EK) Nr. 854/2004 II pielikuma III nodaļā ir noteiktas ārpus klasificētām ražošanas teritorijām savāktu ķemmīšgliemeņu un dzīvu jūras vēderkāju, kas nav filtrētāji, oficiālās kontroles; šajā nodaļā būtu jāiekļauj adatādaiņi, kas nav filtrētāji.
            
         
               (7)
            
            
               Tāpēc Regulas (EK) Nr. 854/2004 II pielikuma III nodaļa būtu attiecīgi jāgroza.
            
         
               (8)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 854/2004 II pielikuma III nodaļu aizstāj ar šādu:
   
      “III NODAĻA.   ĀRPUS KLASIFICĒTĀM RAŽOŠANAS TERITORIJĀM SAVĀKTU ĶEMMĪŠGLIEMEŅU, JŪRAS VĒDERKĀJU UN ADATĀDAIŅU, KAS NAV FILTRĒTĀJI, OFICIĀLĀS KONTROLES
      Oficiālās kontroles attiecībā uz ārpus klasificētām ražošanas teritorijām savāktām ķemmīšgliemenēm, jūras vēderkājiem un adatādaiņiem, kas nav filtrētāji, veic zivju izsolēs, izplatīšanas centros un pārstrādes uzņēmumos.
      Šādās oficiālās kontrolēs jāpārbauda atbilstība dzīvu gliemeņu sanitārajiem standartiem, kas noteikti Regulas (EK) Nr. 853/2004 III pielikuma VII sadaļas V nodaļā, kā arī atbilstība citām prasībām, kas noteiktas minētās regulas III pielikuma VII sadaļas IX nodaļā.”
   
   2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2019. gada 1. janvāra.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 31. oktobrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 139, 30.4.2004., 206. lpp.